Man sterf toe hy drie tieners in see help  Reza Yon (Foto: Facebook) ŉ Man wat dood is toe hy gehelp het om drie tieners uit die see te red by Mnandi-strand naby Mitchells Plain, Kaapstad, is as ŉ held geloof. Die 48-jarige Reza Yon van Mitchells Plain was Sondag op die strand toe hy gesien het die tieners verkeer in nood. Hy het met ŉ lyfplank die see ingegaan en kon die lyfplank vir hulle gee voordat hy self in die moeilikheid beland het. Volgens Arno Constance, adjunkstasiebevelvoerder van die Nasionale Seereddingsinstituut (NSRI) in Strandfontein, is NSRI-lede omstreeks 14:45 ontbied. ŉ Vaartuig is ingespan en twee van die tieners is in see gevind waar hulle aan ŉ lyfplank vasgeklou het. “Die twee tieners het aangedui dat hul vriend daarin kon slaag om self uit die water te kom terwyl die man wat hulle bygestaan het, uit hul sig verdwyn het.” Yon is in die branders gevind en ondanks pogings om hom by te bring is hy op die toneel dood verklaar. Een van die tienerseuns is vir hipotermie en skok behandel terwyl die ander twee tieners reeds met private vervoer die toneel verlaat het. “Die lyfplank het sonder twyfel daartoe bygedra dat die drie tieners gered is.” Die NSRI het Yon geprys vir sy heldedaad en sy medelye met Yon se familie betuig.